SELETUSKIRI

Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.

Kirjas, mille komisjon registreeris 15. mail 2018, taotles Poola luba kohaldada erandit käibemaksudirektiivi artiklist 226 käibemaksu arvete esitamise nõuete kohta ning kehtestada kohustuslik jagatud maksmise mehhanism pettusealdiste kaupade tarne ja teenuste osutamise puhul, mille suhtes kohaldatakse Poolas enamasti pöördmaksustamist ja solidaarset vastutust. Käibemaksudirektiivi artikli 395 lõike 2 kohaselt teatas komisjon 3. septembri 2018. aasta kirjaga Poola taotlusest teistele liikmesriikidele. Komisjon teatas 4. septembri 2018. aasta kirjaga Poolale, et komisjonil on taotluse hindamiseks kogu vajalik teave.

1.ETTEPANEKU TAUST

•Ettepaneku põhjused ja eesmärgid

Käibemaksupettuse vastu võitlemiseks kavatseb Poola kehtestada kohustusliku jagatud maksmise mehhanismi käibemaksu tasumiseks teatavate pettusealdiste kaupade tarne ja teenuste osutamise puhul. Jagatud maksmise mehhanism on alternatiivne käibemaksu kogumise süsteem. Tavamenetluse kohaselt võtab käibemaksukohustuslane konkreetse tehingu eest oma kliendilt (või kolmandalt isikult) maksustatava väärtuse ja käibemaksu (kui see on kohaldatav). Seejärel kajastab käibemaksukohustuslane seda tehingut oma perioodilises käibedeklaratsioonis. Käibedeklaratsioonist tulenevalt peab maksukohustuslane tasuma maksuhaldurile käibemaksu või saab maksuhaldurilt käibemaksutagastuse. Kui käibemaks kuulub tasumisele, maksab maksukohustuslane käibemaksu liikmesriigile kindlaks määratud korrapärasusega (kord kuus, kord kvartalis jne). Jagatud maksmine muudab seda (regulaarset) tehinguahelat, kuna tasumisele kuuluv käibemaks ja tasumisele kuuluv maksustatav väärtus tuleb maksta eraldi. Kui tarnijale kohalduvad jagatud maksmise sätted, peab tal lisaks tavalisele pangakontole olema ka eraldi kinnine käibemaksukonto. Kinnist käibemaksukontot võib kasutada üksnes selleks, et saada klientidelt käibemaksu ja maksta käibemaksu tarnijatele. Sellisel juhul maksab ostja maksustatava väärtuse üldjuhul tarnija harilikule pangakontole ja tarnetelt tasutava käibemaksu tarnija kinnisele käibemaksukontole.

Poola väidab, et ehkki pettustega võitlemiseks on võetud mitmesuguseid meetmeid (nt pöördmaksustamise ja kliendi solidaarse vastutuse kehtestamine, auditeerimise standardfaili kasutuselevõtt, rangemad reeglid käibemaksukohustuslasena registreerimiseks ja maksukohustuslaste registrist kustutamiseks, auditite hulga suurendamine jne), ei suuda senised lahendused välistada käibemaksupettuseid ega suurendada käibemaksutulu. Hiljutise uuringu alusel, mis käsitles käibemaksulõhet EL 28 liikmesriikides, on käibemaksulõhe Poolas 25 %. Poola on seisukohal, et kohustusliku jagatud maksmise mehhanismi rakendamine kõrvaldab käibemaksupettused juba eos. Jagatud maksmise mudeli tulemusel võib maksukohustuslane kasutada talle kuuluvale eraldi käibemaksukontole hoiustatud käibemaksusummat üksnes piiratud eesmärkidel, täpsemalt kohustusliku käibemaksu maksmiseks maksuhaldurile või käibemaksu maksmiseks tarnijatelt saadud arvete pealt. See aitab paremini tagada, et maksuhaldurini jõuaks kogu käibemaks, mille maksukohustuslane peaks riigikassasse kandma.

Seega kehtestas Poola 1. juulil 2018 vabatahtliku jagatud maksmise mehhanismi. Seejuures leiab Poola, et nendes valdkondades, mis on käibemaksupettuste eest kaitsetumad ning kus taolisi pettuseid on juba aastaid tuvastatud, tasub minna veelgi kaugemale ja kehtestada kohustuslik jagatud maksmise mehhanism. Nende valdkondade hulka kuuluvad sellised majandusharud nagu terase-, vanametalli-, elektroonikaseadmete, kulla-, mitteraudmetallide, kütuse- ja plastitööstus, mille suhtes kohaldatakse Poolas üldjuhul pöördmaksustamist ja solidaarset vastutust (jagatud maksmise mehhanismiga hõlmatavate sektorite loetelu on esitatud otsuse lisas). Kohustuslikku jagatud maksmise mudelit kohaldatakse maksukohustuslaste omavaheliste konkreetsete tarnete suhtes (ettevõtjatevahelised kaubatarned) ning see hõlmab üksnes elektroonilisi pangaülekandeid. Pank toimib jagajana ning tegutseb selle nimel, et kanda kliendi tasutud summa üle tarnija vastavatele kontodele, st kanda maksusumma kaupleja tavalisele pangakontole ja käibemaks kaupleja kinnisele käibemaksukontole. Kinnisel käibemaksukontol olevad vahendid kuuluvad maksukohustuslasele, aga maksukohustuslase võimalused neid vahendeid käsutada piirduvad põhimõtteliselt maksuhaldurile tasumisele kuuluva või tarnijatelt saadud arvetest tuleneva käibemaksu maksmisega. Kui maksukohustuslane esitab väljundkäibemaksu ületava sisendkäibemaksu ülejäägi käibedeklaratsioonis tagastamisele kuuluva käibemaksusummana, tuleb see summa Poolas kehtivate üldiste eeskirjade kohaselt maksta maksukohustuslase tavalisele pangakontole 60 päeva jooksul. Selleks, et vähendada jagatud maksmise mudeli mõju kauplejate rahavoole, näeb Poola ette kiirema menetluse liigse sisendkäibemaksu tagasimaksmiseks. Maksukohustuslase taotlusel makstakse raha tagasi 25 päeva jooksul. Ühtlasi rõhutas Poola taotluses, et esmatähtsaks küsimuseks saab käibemaksutagastuste tõhususe ja õigeaegsuse tagamine. Poola sõnul ei tohiks jagatud maksmise süsteemiga kaasneda olulisi kulusid, sest need kulud on enamasti seotud süsteemi rakendamise ja hooldamisega ning pangakonto haldamisega. Käibemaksukonto avamise ja käigus hoidmisega seotud kulud ei jää maksukohustuslaste kanda, sest pank ei küsi käibemaksukonto eest vahendus- ega muid tasusid. Kohustuslikku jagatud maksmise mehhanismi kohaldatakse ka nendele kauplejatele, kelle püsiv tegevuskoht ei ole Poolas. Sellistel kauplejatel peab olema Poola pangandusseadusele vastav pangakonto. Seoses sellega kinnitas Poola komisjonile, et kohustusega avada Poolas pangakonto ei kaasne mingeid lisakulusid kauplejatele, kelle püsiv tegevuskoht ei ole Poolas, sest Poolas pangakonto avamine ja hoidmine on maksukohustuslastele tasuta. Jagatud maksmise mehhanismi sujuvaks toimimiseks tuleb tarnijate väljastatavatele arvetele kanda teave kohustusliku jagatud maksmise mehhanismi kasutamise kohta. Artikkel 226 sisaldab loetelu andmetest, mis tuleb arvetel esitada. Liikmesriikidel pole kaalutlusõigust arvetele andmete lisamiseks. Arvestades tõsiasja, et jagatud maksmise mehhanismi rakendamiseks tuleb see arvel eraldi ära mainida, taotles Poola erandit käibemaksudirektiivi artiklist 226.

Poola kavandatav kohustuslik jagatud maksmise mehhanism toob maksukohustuslaste jaoks kaasa olulised muudatused. Kuna see süsteem on vabatahtlikkuse alusel toiminud juba alates 1. juulist 2018, on maksukohustuslased saanud sellega tutvuda.

Arvestades eespool kirjeldatut, on komisjon seisukohal, et lisas loetletud pettusealdiste kaupade tarne ja teenuste osutamise puhul võib kohustuslik jagatud maksmise mehhanism anda häid tulemusi võitlemaks maksupettuste vastu. Seega tehakse ettepanek lubada erand alates 1. märtsist 2019 kuni 28. veebruarini 2022.

Arvestades erandi uudsust ja laiaulatuslikkust, tuleb selle erandi raames siiski tagada vajalik järelkontroll, esmajoones seoses mõjuga, mida meede avaldab käibemaksupettuste tasemele ja maksukohustuslastele (käibemaksutagastused, administratiivne koormus, maksukohustuslaste kulud jne). Seetõttu palutakse Poolal esitada aruanne meetme mõju kohta, kui selle jõustumisest on möödunud kaheksateist kuud.

•Kooskõla poliitikavaldkonnas praegu kehtivate õigusnormidega